Lesersbrief: My Liewe BollaMyrna en Jaco Viviers saam met hulle dogter wat met Sotos-sindroom gediagnoseer is. Foto: Verskaf. Myrna Viviers, ’n mamma van ’n dogtertjie met Sotos-sindroom, skryf: Jy kan nog nie die briefie lees nie, dus stuur ek dit maar in die kuberruimte in met die hoop dat jy eendag sal kan. Ek het soveel emosies wat deur my vloei, maar vanoggend het die hartseer gewen. Jy moes gister in gr.1 gewees het. Dis vir my moeilik om na die foto’tjies te kyk wat ander mamma’s op Facebook sit van hulle gr.1’tjies en te weet ek sal dit nooit vir jou kan gee nie. Jy is ons gr.1’tjie wat nie in jou nuwe skoolklere en met ŉ nuwe skooltas die groot-skool kan binnestap nie. Jy is vanoggend met ŉ huppel in jou stap en vol grappies by die deur uit om saam met pappa na jou spesiale skooltjie toe te ry… salig onbewus van wat die dag eintlik moes wees. Mamma is so trots op jou. Jy is die dierbaarste dogtertjie, met so sagte hartjie en soveel liefde en omgee vir die mense in jou lewe. Jy het soveel ywer en deursettingsvermoë (wanneer jy lus is) maar bowenal het jy die ongelooflikste karakter. Elke dag stap ons die grondpaadjie saam een treetjie vorentoe en soms ŉ paar terug, maar ons vorder. Jy doen so goed en jy probeer en werk so hard. Na elke skooldag, terapiesessie of spesialisbesoek, is almal beïndruk en net gister het jy na die lang vakansie weer ŉ ongelooflike terapiesessie gehad. Jy vorder so mooi. Al sukkel mamma vandag weer met die realiteit van “normaal”, weet ek “ons normaal” is bietjie moeiliker as die gr.1-maatjies wat op Facebook is s’n. Ek weet jy het in die afgelope 6 (amper 7) jaar meer opdraendes geklim en jy moes soveel klippe uit jou pad stoot; meer as waarmee die meeste grootmense in ŉ leeftyd sukkel. Ek belowe ek en pappa probeer dit vir jou so maklik as moontlik maak. My troos lê vandag in die wete dat my “Blou-oog Bolla” gelukkig is. Soos vandag, stap jy elke oggend met ŉ huppel in jou stap en vol grappies by die huis uit om na jou wonderlike, liefdevolle spesiale skool toe te gaan. Die jaar (soos elke jaar), maar spesifiek in plaas van gr.1, gaan ons nog ŉ paar nuwe goedjies probeer om jou te help en te motiveer om jou volle potensiaal te bereik. Jy is ons inspirasie, ons hoop, ons liefde en ons toekoms en jy sal nooit alleen wees nie. Ons is baie lief vir jou en saam met jou stap mamma en pappa die grondpad en skraap ons een vir een die klippe weg, want wanneer jy “uit-jou-maag-uit” lag en drukkies en soentjies uitdeel, is daar absoluut niks anders wat saak maak as “ons normaal” nie. Ons is baie lief vir jou.